SKRIFTLIG FORESPØRGSEL E-1389/02

af Hiltrud Breyer (Verts/ALE) til Kommissionen

(15. maj 2002)

Om: Undersøgelse af akvakulturprodukter

I henhold til den nationale plan for kontrol med restkoncentrationer for 2001 skulle akvakulturprodukter undersøges for amino oxalzolidinon-metabolitter. Metoden til undersøgelsen er udviklet for EU af dr. Kennedy ved det nationale undersøgelseslaboratorium i Belfast.

Imidlertid frigives metoden ikke, og den er ikke tilgængelig for private laboratorier.

1. Hvad mener Kommissionen om, at en undersøgelsesmetode, der er finansieret med offentlige midler fra EU, betragtes som opfinderens, i dette tilfælde dr. Kennedys, private ejendom?

2. Hvordan skal leverandørerne få deres varer kontrolleret, hvis der ikke findes nogen gængs undersøgelsesmetode?

3. Er Kommissionen klar over, at forskellige målemetoder kan give forskellige resultater?

4. Hvad agter Kommissionen at foretage sig i denne sag?

Svar afgivet på Kommissionens vegne af David Byrne

(28. juni 2002)

De sidste nye analysemetoder til påvisning af nitrofuran-metabolitter er udviklet af en gruppe laboratorier, der deltager i EU's forskningsprojekt FoodBRAND (kontrakt nr. QLK1-1999-00142). Projektet skal løbe over 42 måneder og blev påbegyndt i januar 2000 med støtte fra Kommissionen (svarende til 68 % af udgifterne) under EU-programmet for livskvalitet og forvaltning af bioressourcer, nøgleaktion 1 vedrørende levnedsmidler, ernæring og sundhed.

Formålet med FoodBRAND-projektet er at udvikle screenings- og verifikationsmetoder i forbindelse med vævsbundne restkoncentrationer og formidle resultaterne til de nationale referencelaboratorier i EU. Projektet har deltagere fra Belgien, Tyskland, Irland, Nederlandene, Det Forenede Kongerige, Tjekkiet og Ungarn. Dr. Kennedy er projektkoordinator og ikke ejer (yderligere oplysninger findes på http://www.afsni.ac.uk/foodbrand).

På grund af problemerne med at analysere nitrofuraner bad Kommissionen deltagerne i FoodBRAND-projektet om at hjælpe medlemsstaterne med at forbedre de metoder, der anvendes i øjeblikket. Ved at gøre dette vil de opfylde et af projektmålene tidligere end oprindeligt forventet.

Det er almindelig praksis og også anført i artikel 16-18 af de almindelige betingelser i standardkontrakten for EU-støttet forskning (http://www.cordis.lu/fp5/mod-cont.htm), at resultater af forskning, herunder analysemetoder, først udbredes af forskerholdet, når de har været offentliggjort i et videnskabeligt tidsskrift eller præsenteret på en videnskabelig konference.

Deltagerne i dette projekt har, selvom metoden endnu ikke har været offentliggjort, indvilliget i at assistere medlemsstaternes officielle kontrollaboratorier på betingelse af, at metoden først videreformidles efter offentliggørelsen. Resultaterne af projektet vil derefter være tilgængelige for offentligheden.

Det er korrekt, at leverandører først får adgang til denne nye metode, når den har været offentliggjort. Men det er forbudt at anvende nitrofuraner i dyr, der bruges i fødevareproduktion. Derfor skal leverandørerne sikre sig, at disse stoffer ikke anvendes, ved at stille relevante krav i deres kontrakter med producenterne.

De officielle kontrollaboratorier er forpligtede til at kontrollere gennemførelsen af forbuddet mod brug af nitrofuraner med de bedste metoder, der foreligger, for at beskytte forbrugerne. Kommissionen har truffet alle nødvendige foranstaltninger for at bistå dem i denne opgave.

De analysemetoder, der bruges til kontrol af restkoncentrationer, bør give pålidelige resultater. Metoderne bør blive valideret ud fra visse kriterier med henblik på at sikre, at de resultater, der opnås med forskellige metoder, ligger inden for de margener, der tillades i lovgivningen.